CR ver voor Mkhize in leierskapstrydPres. Cyril Ramaphosa tydens die ANC se beleidskonferensie in Johannesburg. (Foto: Rajesh JANTILAL / AFP) Pres. Cyril Ramaphosa loop tans ver voor in die ANC se leierskapstryd in aanloop tot die party se 55ste nasionale verkiesingskonferensie, wat na verwagting tussen 16 tot 20 Desember by Nasrec in Johannesburg sal plaasvind. Tydens dié konferensie sal die nuwe president, die topses-leierskap en die nasionale uitvoerende komitee (NUK) van die ANC verkies word. Ramaphosa het altesaam 2 037 benoemings van ANC-takke landwyd ingepalm, terwyl sy mededinger, Zweli Mkhize, altesaam 916 gekry het. Die ANC het Dinsdag bevestig dat 89% (3 543 uit 3 982) van alle takke aan die benoemingsproses deelgeneem het, wat die vereiste 70%‑drumpel om ŉ kworum te behaal, gemaklik verbysteek. Statistieke dui aan Ramaphosa is veral die voorkeurkandidaat onder takke in die Oos-Kaap en Limpopo. Mkhize het hom slegs in KwaZulu-Natal geklop – waar hy 643 benoemings teenoor Ramaphosa se net 60 gekry het. Ramaphosa het die meeste benoemings (420) in die Oos-Kaap behaal, gevolg deur 400 in Limpopo. So lyk sy benoemings in die ander provinsies: Paul Mashatile, tesourier-generaal, het sover die meeste benoemings vir adjunk-president van die ANC verwerf, waarvan die meeste in KwaZulu-Natal (521). Sy mededingers is Ronald Lamola, minister van justisie en korrektiewe dienste, en Oscar Mabuyane, premier van die Oos-Kaap. Mashatile het altesaam 1 791 benoemings, Lamola 427 en Mabuyane 397. Mabuyane het wel 390 benoemings teenoor 110 vir Mashatile en slegs een vir Lamola in die Oos-Kaap gekry, maar swak gevaar in die res van die provinsies waar hy altesaam net sewe benoemings gekry het. Stanley Mathabatha, premier van Limpopo, blyk die voorkeurkandidaat vir die ANC se nasionale voorsitter te wees met 1 492 benoemings. Maroela Media het vroeër berig dat die kandidaatlyste vandeesmaand gefinaliseer sal word, en dat dié lyste die topdrie-benoemings vir elk van die topses-kategorieë en die top-200-benoemdes vir die NUK sal insluit. Die takke word nie op die dag van die verkiesingskonferensie deur die provinsiale benoemingslys voorgeskryf vir wie om te stem nie. Die afgevaardigdes kan egter steeds ŉ mandaat kry om vir die tak se oorspronklike benoemings te stem. Dit is omdat die leiersverkiesingskonferensie nie saamgestel word deur die provinsies nie, maar deur die takke self – die takke se voorkeure moet dus die uitslae bepaal. Lees meer oor die verkiesingsproses hier.